ธปท.พร้อมเข้าดูแลบาทจากผลกระทบเบร็กซิต
ธปท.ประกาศพร้อมเข้าดูแลค่าเงินบาทที่อาจจะได้รับผลกระทบจากผลการลงประชามติออกจากอียูของสหราชอาณาจักร ด้านเงินบาทหนัก ล่าสุดอยู่ที่ระดับ 35.42 บาทอ่อนค่าลงจากช่วงเช้าที่เปิดตลาด
24 มิ.ย. 2559

ธปท.ประกาศพร้อมเข้าดูแลค่าเงินบาทที่อาจจะได้รับผลกระทบจากผลการลงประชามติออกจากอียูของสหราชอาณาจักร ด้านเงินบาทหนัก ล่าสุดอยู่ที่ระดับ 35.42 บาทอ่อนค่าลงจากช่วงเช้าที่เปิดตลาด
 นายเมธี สุภาพงษ์ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) ให้ความเห็นถึงกรณีการลงประชามติของสหราชอาณาจักรว่าจะออกจากสมาชิกสหภาพยุโรป (อียู) หรือไม่ ว่า ปฏิกิริยาของตลาดการเงินโลกต่อความคืบหน้าการนับคะแนนผลการลงประชามติการเป็นสมาชิกสหภาพยุโรปของสหราชอาณาจักร ส่งผลกระทบต่อตลาดการเงินไทยในช่วงที่ผ่านมา
“โดย ธปท. ได้มีการติดตามพัฒนาการที่เกิดขึ้นอย่างใกล้ชิด  และพร้อมจะเข้าดูแลเพื่อให้ตลาดการเงินไทยยังทำหน้าที่ได้ดีต่อเนื่อง” นายเมธีกล่าว
ทั้งนี้ การเคลื่อนไหวของคาเงินบาทในวันนี้ ค่อนข้างผันผวนหลังความคืบหน้าการนับคะแนนของเสียงฝ่ายที่อยากออก (Brexit) และฝ่ายที่ไม่ออกค่อนข้างมีคะแนนใกล้เคียงกัน โดนเงินบาทเปิดตลาดในช่วงเช้าที่ระดับ 35.12 บาท/เหรียญสหรัฐ ระหว่างวันค่อนข้างผันผวน โดยช่วง 11 โมงกว่าอ่อนค่าลงไปถึง 35.50 บาท และล่าสุดกลับมาแข็งค่าขึ้นอีกดดยอยู่ที่ระดับ 35.42 บาท อย่างไรก็ดียังต้องติดตามการเคลื่อนไหวอีกครั้ง หลังผลการประชามติออกมาอย่างเป็นทางการ